اورمیه گؤلونون قوروماسی بؤلگه‌دکی اینسانا‌لارین ساغلیغینی تهدید ائدیر.
ایران دؤولتی طرفین‌دن اولوشدورولان اورمیه گؤلونو جانلاندیرما کمیته‌سی‌نین عضوو دکتر مسعود تجریشی، قوروماق اوزره اولان بو گؤلون دوزلو توز فیرتیناسینی اینسان‌لار و باشقا جان‌لی‌لارین ساغلیغی اوچون چوخ تهلوکه‌لی اولا‌راق تانیملادی.
ایلنا خبر آژانسی‌نین خبرینه گؤره، دکتر مسعود تجریشی شریف تکنیک اونیورسیته‌سی‌نین اؤیرتیم اویه‌سی اولا‌راق، بؤلگه‌ده ائدیلن آراشدیرما‌لارین نتیجه‌لرینه دایانا‌راق بونلاری ایفاده ائتدی:
"ایران آذربایجان بؤلگه‌سینده 3 کنددن 88 اوشاغین ساغلیق وضعیت‌لری آراشدیریلدی. بو اوشاق‌لارین بؤیوک بیر یوزده‌سینده جیگر خسته‌لیک‌لرینه راستلانمیشدیر".
تجریشی، آیریجا، آرال گؤلو و اورمو گؤلونون دوز درجه‌لرینی قارشیلاشدیرارارق، "آراشدیرما‌لار گؤستریر کی آرال گؤلونون اطرافیندا یاشایان بیر چوخ اینساندا مختلیف قان، گؤز، دری، تفوس و سیندریم سیستمی خسته‌لیک‌لری و اؤزللیکله سرطان اولقو‌لاری گؤرولمکده‌دیر. آرال گؤلونده هر 1 متر مکعبده 10 گرام دوز وار. حال‌بوکی اورمو گؤلونده هر 1 متر مکعبده 350 گرام دوز مؤوجوددور".
1990.جی ایللرین سونوندا، آذربایجان بؤلگه‌سینده اولان اورمیه گؤلو، لوکزامبورگون ایکی قاتی و اورتا دوغونون ان بؤیوک دوزلو سو گؤلو ایدی. او زامان‌دان بو یانا بؤیوک نیسبتده دارالدی و بو آن یوزده 90 قوروموش دورومدادیر.
تاریخی اولاراق، اورمیه گؤلو، فلامینگو، پلیکان، اؤردک و باشقا کؤچری قوش‌لاری چئکمیشدیر. بو گؤلون قوروماسی اؤزللیکله آرتمیانین یئر اوزون‌دکی ان بؤیوک طبیعی یاشام آلانینی یوخ ائده‌رک یئرلی قیدا شبکه‌سینی ضعیفله‌دیر.
اینسان‌لار اوزرین‌دکی تأثیری بلکه داها دا مرکب‌دیر. اورمیه گؤلونون قوروماسی سونراسیندا بؤلگه‌ده توریزم سئکتورو بیتدی، یئر آلتی سولارین شورلاشماسی و میوه آغاج‌لاری‌نین قوروماسی گؤرولمکده‌دیر.
آیریجا اولوشان دوز فیرتینا‌لاردان دولایی اطراف‌داکی اکین اراضی‌لری‌نین وئریملیلیگی دوشوموش، بیر چوخ اکینچی بؤلگه‌دن اوزاقلاشما مجبوریتینده قالمیش‌دیر.
